ग्राम सेवकों का आंदोलन 9 से
राजस्थानग्राम सेवक संघ की प्रदेश प्रतिनिधि सभा की सोमवार को हुई विशेष बैठक में प्रदेश कार्यकारिणी ने सरकार के विरुद्ध संघर्ष करने का निर्णय लिया है। प्रदेश प्रतिनिधि जितेन्द्र हिंदुस्तानी ने बताया कि 9 मार्च को प्रदेश की सभी पंचायत समितियों में एक दिवसीय धरना देने के बाद मुख्यमंत्री के नाम उपखण्ड अधिकारी एवं विकास अधिकारी को ज्ञापन सौंपा जाएगा। इसके बाद 10 मार्च से राज्य सरकार की तीन महत्वपूर्ण फ्लैगशिप योजनाओं प्रधानमंत्री ग्रामीण आवास योजना, स्वच्छ भारत मिशन योजना एवं भूमि विक्रय विलेख (पट्टे) देने के अभियान का बहिष्कार किया जाएगा। 16 मार्च को प्रदेश के सभी 33 जिला मुख्यालयों पर ग्राम सेवक जिला पदाधिकारियों के नेतृत्व में धरना देंगे। इसके बाद 18 मार्च को मुख्यमंत्री द्वारा किए जाने वाले प्रधानमंत्री आवास योजना के शुभारंभ कार्यक्रम का बहिष्कार कर बांसवाड़ा में प्रदेश कार्यकारिणी के नेतृत्व में उदयपुर संभाग के ग्राम सेवकों द्वारा सदबुद्धि यज्ञ का आयोजन किया जाएगा। इसके बाद भी अगर राज्य सरकार द्वारा संगठन की मांगें स्वीकार नहीं की गई तो 23 मार्च को विधानसभा पर विशाल रैली का आयोजन किया जाएगा।
hin_Deva hin_Deva